02015R1368 — SL — 18.02.2021 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

IZVEDBENA UREDBA KOMISIJE (EU) 2015/1368

z dne 6. avgusta 2015

o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s pomočjo za sektor čebelarstva







POGLAVJE 1

UVODNE DOLOČBE

Člen 1

Predmet urejanja

Ta uredba določa izvedbena pravila, ki urejajo pomoč Unije za nacionalne programe v sektorju čebelarstva, kot so navedeni v členu 55 Uredbe (EU) št. 1308/2013 (v nadaljnjem besedilu: čebelarski programi).

Člen 2

Čebelarsko leto

Za namene čebelarskih programov „čebelarsko leto“ pomeni obdobje 12 zaporednih mesecev od 1. avgusta do 31. julija.







POGLAVJE 2

ČEBELARSKI PROGRAMI

Člen 3

Uradno obvestilo o čebelarskih programih

Vsaka država članica Komisijo uradno obvesti o svojem predlogu enotnega čebelarskega programa za svoje celotno ozemlje najpozneje 15. marca pred začetkom prvega čebelarskega leta programa.

▼M1

Države članice Komisijo do 15. marca 2021 uradno obvestijo o spremembi svojih nacionalnih programov v skladu z drugim pododstavkom člena 55(1) Uredbe (EU) št. 1308/2013. Ta sprememba upošteva povečani prispevek Unije od leta 2021.

▼B

Člen 4

Vsebina čebelarskih programov

Čebelarski programi vključujejo elemente, naštete v Prilogi.

Člen 5

Odobritev čebelarskih programov

1. Čebelarske programe odobri Komisija v skladu s točko (c) prvega odstavka člena 57 Uredbe (EU) št. 1308/2013 najpozneje 15. junija pred začetkom prvega čebelarskega leta zadevnega čebelarskega programa.

▼M1

Spremembe čebelarskih programov v skladu z drugim odstavkom člena 3 Komisija v skladu s točko (c) prvega odstavka člena 57 Uredbe (EU) št. 1308/2013 odobri do 15. junija 2021.

▼B

2. Odobrene čebelarske programe Komisija javno objavi na svoji spletni strani.

Člen 6

Spremembe čebelarskih programov

1. Brez poseganja v odstavek 2 lahko države članice spremenijo ukrepe, vključene v njihove čebelarske programe v čebelarskem letu, na primer z uvedbo ali umikom ukrepov oziroma vrst ukrepov, z uvedbo sprememb opisov ukrepov ali sprememb pogojev za upravičenost ali s prenosom sredstev med ukrepi programa, pod pogojem, da so navedeni ukrepi še naprej v skladu s členom 55(4) Uredbe (EU) št. 1308/2013.

Finančne omejitve za posamezni ukrep se lahko spremenijo, če ni presežena skupna zgornja meja načrtovanih letnih izdatkov in prispevek Unije k financiranju čebelarskih programov ostaja enak 50 % izdatkov, ki jih krijejo države članice za navedene programe, kot so bili odobreni.

2. O zahtevah za spremembe čebelarskih programov, ki imajo za posledico uvedbo novega ukrepa ali umik ukrepa, države članice uradno obvestijo Komisijo, ki ukrepe pred izvajanjem predhodno odobri.

3. Zahteve iz odstavka 2 Komisija odobri v skladu z naslednjim postopkom: (a) opravi se posvetovanje s predstavniškimi organizacijami, ki so sodelovale z državo članico pri pripravi čebelarskih programov; (b) sprememba šteje za odobreno, če Komisija ni sporočila pripomb o zahtevi po obdobju 21 delovnih dni od prejema zahteve. Če je Komisija sporočila pripombe, se sprememba šteje za odobreno takoj, ko Komisija državo članico obvesti, da so bile pripombe v celoti upoštevane.







POGLAVJE 3

PRISPEVEK UNIJE

Člen 7

Upravičenost izdatkov in plačil

Le izdatki, ki so nastali pri izvajanju ukrepov iz čebelarskega programa države članice, so upravičeni do prispevka Unije.

Plačila držav članic upravičencem v zvezi z ukrepi, ki se izvajajo v vsakem čebelarskem letu, se izvedejo v 12-mesečnem roku, ki se začne 16. oktobra navedenega čebelarskega leta in konča 15. oktobra naslednjega leta.

▼M1

Z odstopanjem od drugega odstavka se plačila, povezana z ukrepi, ki se izvajajo od 1. avgusta 2022 do 31. decembra 2022, izvedejo med 16. oktobrom 2022 in 15. oktobrom 2023.

▼B







POGLAVJE 4

SPREMLJANJE IN PREGLEDI

Člen 8

Pregledi

1. Države članice izvajajo preglede, da se preveri izpolnjevanje pogojev za odobritev financiranja Unije. Navedeni pregledi vključujejo upravne preglede in preglede na kraju samem ter upoštevajo splošna načela, določena v členu 59 Uredbe (EU) št. 1306/2013.

2. V zvezi s pregledi na kraju samem države članice zahtevajo naslednja preverjanja: (a) ali se pravilno izvajajo ukrepi iz čebelarskih programov, zlasti ukrepi na področju naložb in storitev; (b) ali dejansko nastali izdatki ustrezajo najmanj zaprošeni finančni podpori; (c) kjer je to potrebno, ali prijavljeno število čebeljih panjev ustreza dejanskemu številu čebeljih panjev prosilca, ob upoštevanju dodatnih podatkov o dejavnosti v zadevnem čebelarskem letu, ki jih zagotovi prosilec.

3. Države članice zagotovijo, da se v okviru njihovih čebelarskih programov s pregledi na kraju samem preveri najmanj 5 % prosilcev za pomoč.

Vzorci za preglede se vzamejo iz celotne populacije prosilcev in vključujejo:

(a) število naključno izbranih prosilcev, da se pridobi reprezentativna stopnja napake;

(b) število prosilcev, izbranih na podlagi ocene tveganja na podlagi naslednjih meril: (i) zneska finančnih sredstev, dodeljenih upravičencem; (ii) narave dejavnosti, ki se financirajo v okviru čebelarskih ukrepov; (iii) ugotovitev prejšnjih pregledov na kraju samem; (iv) drugih meril, ki jih določijo države članice.

Člen 9

Neupravičeno izplačani zneski in kazni

1. Dodane obresti k neupravičeno plačanemu znesku, izterjanemu v skladu s členom 54(1), členom 58(1)(e) ali členom 63(3) Uredbe (EU) št. 1306/2013, se izračunajo v skladu s členom 27 Izvedbene uredbe (EU) št. 908/2014.

2. V primeru goljufije ali resne malomarnosti, za katere so odgovorni, upravičenci poleg povračila neupravičeno izplačanih zneskov in obresti zanje v skladu s členom 63(3) Uredbe (EU) št. 1306/2013 plačajo znesek, ki je enak razliki med prvotno izplačanim zneskom in zneskom, do katerega so upravičeni.







POGLAVJE 5

PRAVILA O URADNIH OBVESTILIH IN OBJAVI

Člen 10

Letno poročilo o izvajanju

1. Od leta 2018 naprej sodelujoče države članice do 15. marca vsako leto Komisiji z uradnim obvestilom predložijo letno poročilo o izvajanju v zvezi z uporabo svojega čebelarskega programa v predhodnem čebelarskem letu.

2. Letno poročilo o izvajanju vsebuje naslednje elemente: (a) povzetek nastalih izdatkov v eurih za čebelarsko leto, razčlenjenih po ukrepih; (b) rezultate na podlagi kazalnikov uspešnosti, izbranih za vsak izvedeni ukrep.

Člen 11

Datum uradnega obvestila o številu čebeljih panjev

Uradno obvestilo iz člena 3 Delegirane uredbe (EU) 2015/1366 se od leta 2017 naprej pošlje do 15. marca vsako leto.

Člen 12

Pravila o uradnih obvestilih

Uradna obvestila iz členov 3, 6, 10 in 11 te uredbe se pošljejo v skladu z Uredbo Komisije (ES) št. 792/2009 ( 1 ).

Člen 13

Objava zbirnih podatkov

Komisija na svoji spletni strani javno objavi zbirne podatke o:

(a) številu čebeljih panjev, posredovanem v skladu s členom 11;

(b) letnih poročilih o izvajanju, uradno predloženih v skladu s členom 10;

(c) študiji proizvodne in tržne strukture sektorja čebelarstva, kot je določena v točki (3) Priloge, vključeni v čebelarski program, ki se uradno predloži v skladu s členom 3.







POGLAVJE 6

KONČNA DOLOČBA

Člen 14

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.









PRILOGA

Čebelarski programi vključujejo najmanj naslednje elemente:

1. oceno do zdaj doseženih rezultatov izvajanja prejšnjega čebelarskega programa, če je tak program obstajal. Od čebelarskih programov 2020–2022 naprej bo ocena temeljila na zadnjih dveh letnih poročilih o izvajanju prejšnjega programa, kot je določeno v členu 10;

2. opis uporabljene metode za določitev števila čebeljih panjev v skladu s členom 2 Delegirane uredbe Komisije (EU) 2015/1366,

3. študijo proizvodne in tržne strukture sektorja čebelarstva, ki jo je na svojem ozemlju opravila članica. Študija zagotovi najmanj naslednje podatke, ki zajemajo zadnji dve koledarski leti pred uradnim obvestilom o čebelarskem programu za odobritev: (i) število čebelarjev; (ii) število čebelarjev, ki upravljajo več kot 150 čebeljih panjev; (iii) skupno število čebeljih panjev, ki jih upravljajo čebelarji z več kot 150 čebeljimi panji; (iv) število čebelarjev, ki so organizirani v čebelarskih združenjih; (v) letno nacionalno proizvodnjo medu v kg za zadnji dve koledarski leti pred uradnim obvestilom o čebelarskem programu za odobritev; (vi) razpon cen mešanega cvetličnega medu na kraju proizvodnje; (vii) razpon cen mešanega cvetličnega medu v velikih količinah pri trgovcih na debelo; (viii) ocenjeni povprečni donos v kg medu na čebelji panj in na leto; (ix) ocenjene povprečne proizvodne stroške (fiksne in variabilne) na kg proizvedenega medu; (x) število čebeljih panjev, določeno v zadnjih dveh koledarskih letih pred uradnim obvestilom o čebelarskem programu za odobritev, za tiste države članice, v katerih se tak program v predhodnem triletnem obdobju ni izvajal;

4. oceno potreb sektorja čebelarstva v državi članici na podlagi najmanj ocene rezultatov prejšnjega čebelarskega programa, če je obstajal, študijo proizvodne in tržne strukture čebelarskega sektorja ter izide sodelovanja s predstavniškimi organizacijami na področju čebelarstva;

5. opis ciljev čebelarskega programa in povezavo med navedenimi cilji ter čebelarskimi ukrepi, izbranimi s seznama iz člena 55(4) Uredbe (EU) št. 1308/2013;

6. podroben opis ukrepov, ki se bodo izvajali v okviru čebelarskih ukrepov, izbranih s seznama iz člena 55(4) Uredbe (EU) št. 1308/2013, vključno z oceno stroškov in finančnim planom, razčlenjenim po letih in ukrepih;

7. merila, ki jih določijo države članice, s katerimi zagotovijo, da ne pride do dvojnega financiranja čebelarskih programov v skladu s členom 5 Delegirane uredbe Komisije (EU) 2015/1366;

8. uporabljene kazalnike uspešnosti za vsak izbran čebelarski ukrep. Države članice izberejo najmanj en ustrezen kazalnik uspešnosti za posamezni ukrep;

9. izvedbene določbe za čebelarski program, ki vključujejo: (i) kontaktno točko, odgovorno za upravljanje čebelarskih programov, ki jo določi država članica; (ii) opis postopka za nadzorne preglede; (iii) opis ukrepov, ki jih je treba sprejeti v primeru neupravičenih plačil upravičencem, vključno s kaznimi; (iv) določbe, s katerimi se zagotavlja javna objava odobrenega programa v državi članici; (v) ukrepe, sprejete v sodelovanju s predstavniškimi organizacijami na področju čebelarstva; (vi) opis uporabljene metode za ocenjevanje rezultatov ukrepov čebelarskega programa za sektor čebelarstva zadevne države članice.